Na podlagi 1., 8. in 25. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP), 21. člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE) in 14. člena statuta Občine Šmartno pri Litiji (Uradni list RS, št. 70/18), je Občinski svet Občine Šmartno pri Litiji na svoji 2. redni seji dne, 15.2.2023 sprejel

**P R A V I L N I K   
o sofinanciranju programov in projektov ljubiteljske kulturne dejavnosti v občini Šmartno pri Litiji**

**I. SPLOŠNE DOLOČBE**

**1. člen**

S tem pravilnikom se določijo pogoji, kriteriji, merila in postopki za razdelitev proračunskih sredstev, ki so namenjeni sofinanciranju programov in projektov ljubiteljske kulturne dejavnosti v Občini Šmartno pri Litiji.

**2. člen**

Opredelitev pojmov:

– Javna kulturna dejavnost je tista dejavnost izvajalcev na področju ljubiteljske kulture, ki je v javnem interesu in jo lokalna skupnost sofinancira za spodbujanje kulturne ustvarjalnosti in uresničevanje javnega interesa za kulturo.

– Javni kulturni program je kulturna dejavnost, ki je po vsebini in obsegu zaključena celota in jo izvaja kulturni izvajalec, katerega ustanovitelj ni lokalna skupnost, je pa njegovo delovanje v javnem interesu do te mere, da ga lokalna skupnost financira na primerljiv način kot javni zavod.

– Kulturni projekti so posamični zaključeni kulturni dogodki izvajalca (npr. likovna razstava, glasbeni koncert, gledališka, video, filmska, plesna predstava ipd.) na posameznem kulturnem področju, ki so namenjeni širši javnosti in izkažejo nek širši javni interes.

**3. člen**

Izvajalci programov in projektov ljubiteljske kulturne dejavnosti v občini so:

* društva, registrirana za izvajanje programov na področju kulture,
* občinska zveza, če je izvajalec programa,
* ustanove in zasebni zavodi, ki so ustanovljeni za opravljanje dejavnosti v kulturi in so nepridobitni ter izvajajo projekte na področju ljubiteljske kulture v Občini Šmartno pri Litiji,
* posamezniki, ki so vpisani v razvid samostojnih ustvarjalcev pri ministrstvu za kulturo in izvajajo projekte na področju ljubiteljske kulture v Občini Šmartno pri Litiji.

**4. člen**

Po teh merilih se ocenjujejo programi in projekti izvajalcev, ki delujejo na naslednjih področjih:

– glasbena (vokalna, instrumentalna) dejavnost,

– gledališka in lutkovna dejavnost,

– folklorna dejavnost,

– plesna dejavnost,

– likovna dejavnost,

– literarna dejavnost,

– fotografska, filmska dejavnost in druga ustvarjalna dejavnost.

Po teh merilih se ocenjuje tudi založništvo in izobraževanje prijaviteljev z vseh zgoraj naštetih področij.

**5. člen**

Izvajalci programov in projektov ljubiteljske kulturne dejavnosti ter ostalih kulturnih projektov v občini morajo izpolnjevati naslednje pogoje:

* da imajo sedež v Občini Šmartno pri Litiji;
* da imajo zagotovljene materialne, prostorske, kadrovske in organizacijske pogoje za uresničevanje kulturnih aktivnosti,
* da imajo zagotovljene redne vaje,
* da imajo urejeno evidenco o članstvu, plačani članarini in ostalo dokumentacijo, kot to določa Zakon o društvih,
* da vsako leto redno dostavljajo poročila o realizaciji programov in načrt aktivnosti za prihodnje leto,
* za posameznike, ki so vpisani v razvid samostojnih ustvarjalcev pri ministrstvu, pristojnem za kulturo, je pogoj, da imajo stalno prebivališče v Občini Šmartno pri Litiji,
* s posameznim kulturnim programom oziroma projektom lahko posamezni izvajalci kandidirajo za sredstva iz občinskega proračuna le na enem javnem razpisu Občine Šmartno pri Litiji v tekočem letu.

**6. člen**

Po tem pravilniku lahko prijavitelj pridobi sredstva za:

– redno, sistematično in kontinuirano delovanje,

– organizacijo in izvedbo kulturnih dogodkov (koncerti, predstave, razstave, projekcije in druge javne kulturne prireditve) na enem ali več področij dejavnosti, ki ga pripravlja in izvaja prijavitelj na nepridobiten način in je v interesu širše družbene skupnosti,

– udeležbo na tekmovanju,

– obletnico delovanja,

– vzdrževanje opreme,

– založništvo,

– izobraževanje in strokovno usposabljanje.

Sredstva za investicije in investicijsko vzdrževanje objektov, kjer se izvajajo kulturne dejavnosti, niso predmet financiranja po tem pravilniku.

**II. POSTOPEK**

**7. člen**

Sredstva se dodelijo na podlagi javnega razpisa, ki se ga objavi na uradni spletni strani Občine Šmartno pri Litiji.

Postopek vodijo člani Odbora za družbene dejavnosti (v nadaljevanju komisija), strokovno-administrativna dela za komisijo pa opravlja za kulturo pristojen delavec občinske uprave Občine Šmartno pri Litiji.

Postopek dodeljevanja finančnih sredstev izvajalcem programov in projektov ljubiteljske kulturne dejavnosti ter nadzor nad namensko porabo dodeljenih sredstev poteka po naslednjem zaporedju:

1. Objava javnega razpisa:

Rok za prijavo na razpis ne sme biti krajši od 30 dni.

Besedilo objave javnega razpisa mora vsebovati:

– navedbo naročnika (naziv, sedež),

– področja kulturnih programov ali projektov, ki so predmet javnega razpisa,

– subjekte, ki se lahko prijavijo na razpis,

– kriterije, po katerih se bo posamezen prijavljeni kulturni program ali projekt ocenjeval oziroma vrednotil,

– pogoje, ki jih morajo izpolnjevati izvajalci,

– okvirno vrednost razpoložljivih sredstev, namenjenih za predmet javnega razpisa,

– obdobje, v katerem morajo biti porabljena dodeljena sredstva,

– razpisni rok,

– način pošiljanja in vsebina vlog,

– kraj, čas in osebo, pri kateri lahko zainteresirani dobijo informacije in dvignejo razpisno dokumentacijo,

– rok, v katerem bodo vlagatelji obveščeni o izidu javnega razpisa.

2. Zbiranje vlog.

3. Po preteku roka za oddajo vlog komisija izvede odpiranje vlog po vrstnem redu prispelih vlog in ugotovi njihovo popolnost. Vloge, ki niso prispele v določenem roku, se zapečatene vrnejo vlagatelju.

Vlagatelji, katerih vloge niso bile popolne, lahko le te dopolnijo v roku 5 dni od prejema pisnega obvestila. Nepopolnih vlog komisija po tem roku ne obravnava in jih s sklepom zavrže.

Komisija o svojem delu sestavi zapisnik, ki mora vsebovati:

– število prispelih vlog,

– seznam prijaviteljev,

– število formalno nepopolnih vlog in navedbo posameznih nepopolnih vlog vlagateljev,

– število popolnih vlog.

4. Komisija v skladu z merili tega pravilnika točkuje programe prispelih vlog, ki v celoti izpolnjujejo pogoje, določene s tem pravilnikom, in pripravi predlog sklepa o izbiri in sofinanciranju programov in projektov ljubiteljske kulturne dejavnosti. Informacija o točkovanju programov prijavljenih skupin je javno dostopna.

Na podlagi predloga strokovne komisije občinska uprava izda o vsaki ustrezni vlogi, prispeli na javni razpis, posamično odločbo, s katero odloči o odobritvi ter deležu sofinanciranja ali o zavrnitvi sofinanciranja posameznega kulturnega projekta oziroma kulturnega programa.

V roku 8 dni od prejema odločbe o sofinanciranju je možno zoper odločbo vložiti pisno pritožbo na sedežu Občine Šmartno pri Litiji. Pritožba vlagatelja se obravnava v roku 30 dni. Župan preveri utemeljenost pritožbe in izda končno odločbo, zoper katere ni pritožbe.

5. Župan z vsemi izvajalci sklene pogodbo, v kateri se določi:

– pogodbene stranke (naziv, naslov, davčna številka, številka računa ...),

– naziv programov in projektov, ki bodo sofinancirani,

– trajanje pogodbe,

– način izplačila dodeljenih sredstev,

– rok, do katerega lahko izvajalec črpa finančna sredstva,

– navedbo skrbnikov pogodbe za vsako stranko,

– obveznost navajanja Občine Šmartno pri Litiji kot financerja,

– obveznost poročanja izvajalca Občini Šmartno pri Litiji,

– način nadzora nad zakonito in namensko porabo sredstev,

– določilo o sankcijah, če izvajalec nenamensko porabi dodeljena sredstva ali ne izpolni predmeta pogodbe,

– določilo, da mora izvajalec sproti obveščati Občino Šmartno pri Litiji o spremembah, ki lahko vplivajo na izpolnitev pogodbenih obveznosti,

– datum podpisa, podpis in če je izvajalec pravna oseba, tudi žig.

Če izvajalec pogodbe ne podpiše in ne vrne občinski upravi v roku 30 dni od izdaje pisnega poziva za podpis, se šteje, da je odstopil od zahteve po sofinanciranju kulturnih programov in projektov.

6. Spremljanje izvajanja pogodb in namenskega koriščenja sredstev iz proračuna:

Občina Šmartno pri Litiji izvaja nadzor nad izvajanjem programov po sklenjenih pogodbah ter vodi evidence o izvedenih kulturnih programih.

V kolikor se ugotovi nenamenska poraba sredstev s strani izbranih izvajalcev kulturnih programov in projektov, se sofinanciranje takoj ustavi, že prejeta sredstva pa je dolžan izvajalec vrniti v občinski proračun skupaj z zakonitimi zamudnimi obrestmi. Če sredstva niso vrnjena v določenem roku, se izvede postopek izterjave.

7. O izvedbi sofinanciranih kulturnih programov in projektov morajo izvajalci občinski upravi v pogodbenem roku predložiti:

– vsebinsko poročilo o izvedbi kulturnih programov in projektov;

– dokazila o namenski porabi sredstev, pridobljenih na podlagi javnega razpisa.

Če izvajalec do rokov, določenih v pogodbi, ne odda poročila, se smatra, da programov ni izvajal in je dolžan vsa realizirana proračunska sredstva, vključno z zamudnimi obrestmi, vrniti v občinski proračun. Občinska uprava ali po njej pooblaščeni organ, lahko kadarkoli preveri namensko porabo sredstev.

**III. MERILA**

**8. člen**

Programe in projekte s področja ljubiteljske kulturne dejavnosti strokovna komisija ocenjuje na podlagi meril in kriterijev za sofinanciranje programov in projektov ljubiteljske kulturne dejavnosti, ki so navedeni v 11. členu tega pravilnika.

Vrednost posameznih programov in projektov po merilih in kriterijih je izražena v točkah. Vrednost točke po posameznih programih in projektih se izračuna kot razmerje med obsegom sredstev, predvidenih za ljubiteljske kulturne dejavnosti, in skupnim številom točk vseh programov in projektov, prijavljenih na javni razpis.

**9. člen**

Izvajalcem se sofinancira program po naslednjih merilih:

a) program (vsebina) redne dejavnosti (do 100% vsote, ki je določena v proračunu za sofinanciranje ljubiteljske kulturne dejavnosti),

b) vzdrževanje opreme za izvedbo programov (do 10 % vsote, ki je določena v proračunu za sofinanciranje ljubiteljske kulturne dejavnosti),

c) nakup opreme za izvedbo programov (do 20% vsote, ki je določena v proračunu za sofinanciranje ljubiteljske kulturne dejavnosti)

d) strokovno izobraževanje (do 5% vsote, ki je določena v proračunu za sofinanciranje ljubiteljske kulturne dejavnosti),

e) organizacija projektov (do 20% vsote, ki je določena v proračunu za sofinanciranje ljubiteljske kulturne dejavnosti)

f) založništvo (do 10% vsote, ki je določena v proračunu za sofinanciranje ljubiteljske kulturne dejavnosti)

Sredstva za investicije in investicijsko vzdrževanje niso predmet financiranja po tem pravilniku.

**10. člen**

Komisija ovrednoti kulturne programe in projekte, ki izpolnjujejo pogoje javnega razpisa. Osnovni elementi, ki jih komisija vrednoti, so:

– redni programski načrti prijavitelja (redne vaje ter izvedba programov),

– število članov prijavljene skupine,

– dodatki za udeležbo na tekmovanjih, obletnico delovanja, vzdrževanje opreme in članstvo v resorni občinski zvezi,

– organizacija kulturnega projekta,

– založništvo,

– izobraževanje.

**11. člen**

**1. Programska dejavnost**

**I. Vokalna glasbena dejavnost (pevski zbori, vokalne skupine, ljudski pevci, solisti)**

a) redne vaje:

|  |  |
| --- | --- |
| 71–90 vaj letno | do 1800 točk |
| 51–70 vaj letno | do 1400 točk |
| 30–50 vaj letno | do 1000 točk |

b) samostojni koncerti:

|  |  |
| --- | --- |
| 2 samostojna (premierna) koncerta letno | 600 točk |
| 1 samostojni (premierni) koncert letno | 300 točk |

c) priložnostni nastopi:

|  |  |
| --- | --- |
| 10 ali več priložnostnih nastopov letno | 500 točk |
| 5–9 priložnostnih nastopov letno | do 450 točk |
| 2–4 priložnostni nastopi letno | do 200 točk |

**II. Instrumentalna glasbena dejavnost (orkestri, manjše glasbene zasedbe, solisti)**

a) redne vaje:

|  |  |
| --- | --- |
| 71–90 vaj letno | do 1800 točk |
| 51–70 vaj letno | do 1400 točk |
| 30–50 vaj letno | do 1000 točk |

b) samostojni koncerti:

|  |  |
| --- | --- |
| 2 samostojna (premierna) koncerta letno | 600 točk |
| 1 samostojni (premierni) koncert letno | 300 točk |

c) priložnostni nastopi:

|  |  |
| --- | --- |
| 10 ali več priložnostnih nastopov letno | 500 točk |
| 5–9 priložnostnih nastopov letno | do 450 točk |
| 2–4 priložnostni nastopi letno | do 200 točk |

**III. Gledališka in lutkovna dejavnost (gledališke in lutkovne skupine)**

a) redne vaje:

|  |  |
| --- | --- |
| 46–60 vaj letno | do 1800 točk |
| 31–45 vaj letno | do 1350 točk |
| 15–30 vaj letno | do 900 točk |

b) premierne predstave:

|  |  |
| --- | --- |
| 2 premierni predstavi letno | 600 točk |
| 1 premierna predstava letno | 300 točk |

c) ponovitve in priložnostni nastopi:

|  |  |
| --- | --- |
| 6 ali več priložnostnih nastopov (vključno s ponovitvami) letno | 600 točk |
| 3–5 priložnostnih nastopov (vključno s ponovitvami) letno | do 500 točk |
| 1–2 priložnostna nastopa (vključno s ponovitvami) letno | do 200 točk |

**IV. Folklorna dejavnost (folklorne skupine)**

a) redne vaje:

|  |  |
| --- | --- |
| 71–90 vaj letno | do 1800 točk |
| 51–70 vaj letno | do 1400 točk |
| 30–50 vaj letno | do 1000 točk |

b) samostojni celovečerni nastopi:

|  |  |
| --- | --- |
| 2 samostojna celovečerna nastopa letno | 600 točk |
| 1 samostojni celovečerni nastop na letno | 300 točk |

c) priložnostni nastopi:

|  |  |
| --- | --- |
| 10 ali več priložnostnih nastopov letno | 500 točk |
| 5–9 priložnostnih nastopov letno | do 450 točk |
| 2–4 priložnostni nastopi letno | do 200 točk |

**V. Likovna, fotografska, filmska dejavnost in druga ustvarjalna dejavnost**

a) redna srečanja:

|  |  |
| --- | --- |
| 31–40 srečanj letno | 800 točk |
| 21–30 srečanj letno | do 600 točk |
| 10–20 srečanj letno | do 400 točk |

b) samostojne razstave, projekcije:

|  |  |
| --- | --- |
| 2 samostojni razstavi/projekciji letno | 300 točk |
| 1 samostojna razstava/projekcija letno | 150 točk |

c) sodelovanje na drugih razstavah:

|  |  |
| --- | --- |
| 6 ali več sodelovanj na drugih razstavah/projekcijah letno | 300 točk |
| 3–5 sodelovanj na drugih razstavah/projekcijah letno | do 250 točk |
| 1–2 sodelovanji na drugih razstavah/projekcijah letno | do 100 točk |

**VI. Literarna dejavnost**

a) redna srečanja:

|  |  |
| --- | --- |
| 31–40 srečanj letno | 800 točk |
| 21–30 srečanj letno | do 600 točk |
| 10–20 srečanj letno | do 400 točk |

b) samostojni literarni večeri:

|  |  |
| --- | --- |
| 2 samostojna literarna večera letno | 300 točk |
| 1 samostojni literarni večer letno | 150 točk |

c) sodelovanje na drugih literarnih srečanjih:

|  |  |
| --- | --- |
| 6 ali več sodelovanj na drugih razstavah/projekcijah letno | 300 točk |
| 3–5 sodelovanj na drugih razstavah/projekcijah letno | do 250 točk |
| 1–2 sodelovanji na drugih razstavah/projekcijah letno | do 100 točk |

**2. Velikost skupine**

Skupina prejme dodatne točke za število članov – za vsakega aktivnega člana 0,5% od dodeljenih točk v 1.a poglavju teh meril (točke, ki jih je skupina zbrala za redne vaje).

Skupina lahko prejme največ 25% dodatnih točk.

**3. Dodatek za udeležbo na tekmovanjih/srečanjih**

Če se skupina udeleži tekmovanja, prejme dodatne točke:

|  |  |
| --- | --- |
| državno tekmovanje/srečanje:   * dodatek za dosežena državna priznanja | 500 točk  300 točk |
| regijsko tekmovanje/srečanje: - dodatek za dosežena regijska priznanja: | 300 točk  150 točk |
| območno tekmovanje/srečanje | 100 točk |

**4. Dodatek za obletnico delovanja**

V letu, ko skupina praznuje visoko obletnico delovanja, mu pripada dodatno število točk – v odstotku od dodeljenih točk, ki jih je zbral pod točko 1. (programska dejavnost), vendar pod pogojem, da za to priložnost pripravi in izvede zahtevnejši jubilejni program.

– za 10. obletnico delovanja 10%

– za 15. obletnico delovanja 15%

– za 20. obletnico delovanja 20%

– za 25. obletnico delovanja 25%

– za 30. obletnico delovanja 30%

– za 35. obletnico delovanja 35%

– za 40. obletnico delovanja 40%

– za 45. obletnico delovanja 45%

– za 50. obletnico in več let delovanja 50%.

**5. Dodatek za vzdrževanje in nakup opreme**

Vokalne in instrumentalne skupine, gledališke in lutkovne skupine, folklorne skupine, likovne, literarne in foto skupine (v nadaljevanju: skupine) glede na število aktivnih članov prejmejo dodatek za stroške dejavnosti, tj. za vzdrževanje oblek, instrumentov, za nakup drobnega potrošnega materiala, vzdrževanje kostumov in scene, pranje in likanje ljudskih noš, plesnih kostumov in druga gradiva, potrebna za delovanje skupin – do 50 točk na člana skupine.

Upošteva se do 80% nabavne vrednosti opreme, ki jo posamezna skupina potrebuje za izvajanje svoje kulturne dejavnosti. Skupina mora ob prijavi na razpis obvezno priložiti predračun za nakup opreme.

**6. Organizacija projekta**

V primeru, da je društvo izven redne dejavnosti, ustanova, zasebni zavod ali posameznik organizator projekta na področju ljubiteljske kulturne dejavnosti in obenem tudi izvajalec (lahko tudi samo kot soizvajalec), pridobi točke za organizacijo projekta:

a) čas trajanja prireditve:

|  |  |
| --- | --- |
| do 3 ure | do 500 točk |
| do 12 ur | do 800 točk |
| več kot 12 ur | do 1000 točk |

b) nivo prireditve:

|  |  |
| --- | --- |
| občinski | 250 točk |
| regijski | 500 točk |
| državni | 750 točk |
| mednarodni | 1000 točk |

Organizacija projekta, pri katerem organizator hkrati ni tudi (so) izvajalec, se ne sofinancira!

V primeru, da komisija presodi, da je prijavljen projekt v širšem javnem interesu ter predstavlja edinstven fenomen tudi v smislu promocije občine in povezovanja različnih kulturnih vsebin, lahko organizatorju projekta podeli dvojno število točk za prijavljeno organizacijo projekta.

**7. Založništvo**

Po tem pravilniku Občina Šmartno pri Litiji financira tudi založništvo. Sofinancira se izdaja knjig, literarnih revij, almanahov, zgoščenk … Vlogo za sofinanciranje poda posameznik oziroma društvo, ki bo izdajatelj edicije, vendar mora izpolnjevati tudi ostale pogoje tega pravilnika. Prednost pri sofinanciranju bodo imele edicije, ki so povezane z zgodovinsko in kulturno dediščino društva, kraja ali Občine Šmartno pri Litiji, tiste, ki so namenjene čim večjemu številu uporabnikov, in tiste, ki imajo zagotovljen delež lastnih sredstev.

Točkujejo se naslednji elementi:

a) Ciljni uporabniki – glede na vsebino edicije:

|  |  |
| --- | --- |
| vsebina se nanaša na Občino Šmartno pri Litiji ali širše | do 800 točk |
| vsebina se nanaša na posamezno KS ali kraj v Občini Šmartno pri Litiji | do 700 točk |
| vsebina se nanaša na posamezno društvo: | do 600 točk |
| avtorsko delo (pesniška zbirka, prozno delo, kompozicija oz. priredba skladbe): | do 500 točk |

b) Zagotovljen lastni delež sredstev:

|  |  |
| --- | --- |
| več kot 90% lastnih sredstev | 800 točk |
| več kot 80% lastnih sredstev | 700 točk |
| več kot 70% lastnih sredstev | 600 točk |

**8. Izobraževanje**

Po tem pravilniku Občina Šmartno pri Litiji financira tudi izobraževanje.

Občina sofinancira izobraževanje mentorjev in ostalih članov društva, vendar največ pet članov za posamezno izobraževanje.

Komisija bo predlagala v izbor kandidata po naslednjih kriterijih:

- dosedanja strokovna usposobljenost,

- potrebna strokovna usposobljenost,

- število članov v društvu, kjer kandidat deluje,

- interes društva po izobraževanju,

- lastni delež sredstev za sofinanciranje.

Izobraževanja se točkujejo glede na dolžino trajanja:

|  |  |
| --- | --- |
| enodnevno | 100 točk/udeleženec |
| dvodnevno ali tridnevno | 200 točk/udeleženec |
| več kot tridnevno | 300 točk/udeleženec |

**IV. PREHODNA IN KONČNA DOLOČBA**

**14. člen**

Z uveljavitvijo tega pravilnika preneha veljati Pravilnik o sofinanciranju programov in projektov ljubiteljske kulturne dejavnosti v Občini Šmartno pri Litiji (Uradni list. RS, št. 16/12, 8/15, 27/18 in 9/20).

**15. člen**

Ta pravilnik začne veljati naslednji dan po objavi v Uradnem listu Republike Slovenije.

Št. 007-1/2023-1

Šmartno pri Litiji, dne, 15.2.2023

Župan   
 Občine Šmartno pri Litiji   
 Blaž Izlakar